ועדת העבודה, הרווחה והבריאות, כנסת 17, פרוטוקול מספר 184, 2007-03-12 10:00

משה שרוני: בוקר טוב, אני מתכבד לפתוח את הישיבה.

משה שרוני: הצעת חוק הבטחת הכנסת (תיקון מס' 30) (הגדרת שיעור הגמלאות להורים יחידים.

משה שרוני: התשס"ז-2007 של חברי-הכנסת: יצחק אהרונוביץ, זהבה גלאון, דוד טל, אסתרינה טרטמן, סופה לנדבר, אורית נוקד, מרינה סולודקין, יוסף שגל ונאדיה חילו (פ/1096).

דוד טל: אדוני היו"ר, אני מודה לך ואני מקווה שנצליח להעביר את הצעת החוק הזאת, שכן היא הצעת חוק תקציבית ונזקקנו לתמיכה של למעלה מ-50 חברי-כנסת עבורה.

דוד טל: אני מקווה שהפעם האוצר ילך איתנו, יעזור לנו ולא יקשה עלינו.

דוד טל: הצעת החוק באה לומר שאנחנו רוצים להחזיר את המצב לקדמותו ערב חוק ההסדרים 2003 בכל הנוגע להורה יחיד.

דוד טל: המשמעות של זה במספרים היא שעם הגזירות של ביבי נתניהו ב-2003, הוא בעצם כיסח למשפחות חד-הוריות את הסכום שהיה בערך מ-6,000 ₪ ל-4,508 ₪, והיום זה הסכום שהמוסד לביטוח לאומי יגבה עבור אישה שזכאית לדמי מזונות, שלא מקבלת דמי מזונות מהבעל.

דוד טל: אני שמעתי את הטיעונים שהעלו בזמנו אנשי הביטוח לאומי, שכתוצאה מכך יש להם גירעון גדול של כמה מיליארדי ₪, כמדומני, הם נקבו בסכום של 7 מיליארד ₪.

דוד טל: אבל הרב רביץ, תן להם עצה פשוטה, אם הם טוענים שהם גובים רק 40 אחוזים.

דוד טל: אני מוכן לעזוב את הכנסת ושיתנו לי מיליארד ₪, כדי שאני אקים חברת גבייה כזאת שאני אעבוד על-פי העיקרון שככל שנגבה יותר, אני אקבל יותר.

דוד טל: ואני בטוח שאפשר יהיה לגבות הרבה יותר.

דוד טל: ביטוח לאומי הוא התאגיד הלאומי הגדול והחשוב שיש לנו פה במדינת ישראל, מבחינת הביטחון הסוציאלי, אבל יש מקרים כמו במקרה הזה, שלדעתי ביטוח לאומי לא עושה די.

דוד טל: יש פה איזה כשל מערכתי של המוסד לביטוח לאומי שלא מצליח לגבות פה ולהשתמש בארגומנט הזה כדי להצר את חייהן של משפחות חד הוריות, אני חושב שזה לא נכון.

דוד טל: מעבר לכך, החוק בעצם אומר שהיום אישה תוכל להשתכר הרבה יותר מ-4,508 ₪, כ-6,000 ₪, אולי טיפה יותר, ועדיין היא תהיה זכאית לקבל דמי מזונות מהמוסד לביטוח לאומי, שביטוח לאומי יגבה מהבעל ונגמר העניין.

דוד טל: אם ביטוח לאומי לא יכול לגבות מהבעל, קל וחומר שהאישה לא תוכל לגבות מהבעל.

דוד טל: ומעבר לכך, הגמלאות שהמשפחות היו מקבלות, הן תעלינה בשיעורים ניכרים.

דוד טל: אישה עם ילד אחד כמדומני, תקבל תוספת של 700 ₪, זה יעלה מ-33 אחוזים ל-42 אחוזים.

דוד טל: ואישה עם שני ילדים תקבל, אם אני לא טועה מ-40.

משה שרוני: תן לביטוח לאומי לעשות את החשבון.

דוד טל: רציתי להראות להם שאני יודע לעשות חשבון.

משה שרוני: זה התפקיד שלהם, בשביל זה הם מקבלים משכורת.

דוד טל: חבריי חברי-הכנסת ויו"ר הוועדה, אני רוצה לבקש מכם לתמוך בהצעת החוק הזאת ולקדם אותה.

דוד טל: תודה רבה.

אברהם רביץ: אני חושב אדוני היו"ר, זו מצווה כפולה לתמוך, למה?

משה שרוני: השאלה הנשאלת, עד כמה מצווה כפולה?

אברהם רביץ: מצווה כפולה, קודם כל, לגופו של עניין, אילו נשות ישראל שיש להן מספיק צרות מעצם העובדה שהן חד-הוריות, אז כדי שתוכלנה לפרנס.

משה שרוני: יש הרבה שרוצות להיות חד-הוריות, זו הבעיה.

אברהם רביץ: אבל אנחנו מקיימים כאן מצווה בכך שאנחנו מבטלים הצעת חוק שהתקבלה במסגרת חוק ההסדרים שזה בוודאי דבר שאיננו ראוי, במיוחד לנושא הזה.

אברהם רביץ: ואני מרגיש שאנחנו עושים את הצעד הנכון לקראת המטרה שהיא להיפטר בכלל מחוק ההסדרים.

משה שרוני: תודה רבה.

משה שרוני: חה"כ אהרונוביץ, בבקשה:

יצחק אהרונוביץ': ברשותך, היו"ר.

משה שרוני: שר התיירות לעתיד.

דוד טל: אתה צריך להזדרז, עוד מעט לא תהיה חתום על זה.

משה שרוני: לא יהיה חתום, אז מה הבעיה?

דוד טל: אני סומך על מר שרוני, ידידי וחברי, שזה יעבור.

דוד טל: אם הוא יהיה ועדיין לא עבר, אז הוא מחוק.

משה שרוני: זה בסדר, לא נקפח את חה"כ אהרונוביץ, שר התיירות לעתיד.

יצחק אהרונוביץ': משפט אחד.

יצחק אהרונוביץ': אני מצטרף לדברים של ידידי חה"כ טל שנימק את הדברים.

יצחק אהרונוביץ': אנחנו גם העלינו את זה בהצעה כשהוא הובא בפעם הראשונה לוועדה.

יצחק אהרונוביץ': דיברנו באריכות, החוק חשוב, החוק בא לתקן עוולה, החוק באמת נותן פתרונות.

יצחק אהרונוביץ': נכון שהוא חוק תקציבי קשה וכבד, ואני מאוד שמח, שגם חברי הממשלה ורה"מ הצביעו בקריאה הראשונה על החוק הזה.

יצחק אהרונוביץ': זה מאוד חימם את הלב לי ולכולנו, הם סמכו את ידם בהצבעה באמת מרשימה.

משה שרוני: אבל חזרו בהם.

יצחק אהרונוביץ': אני לא שמעתי שהם חזרו.

יצחק אהרונוביץ': יש לי את כל המצביעים בקריאה הראשונה, מרה"מ דרך שר האוצר, דרך כולנו.

יצחק אהרונוביץ': ולכן אני מאוד שמח שאפשר להעביר את הצעת החוק הזה.

דוד טל: אדוני היו"ר, אני חושב שזכות גדולה תהיה לוועדה הנכבדה הזאת שהחוק הזה יועבר יותר מהר.

משה שרוני: תודה רבה.

משה שרוני: המוסד לביטוח לאומי, מה הבעיה אצלכם?

כרמית נאור: אדוני, אין בעיה רק להפנות את תשומת לב הוועדה שאנחנו מדברים על תיקון לחוק הבטחת הכנסה, לא רק כחוק המזונות.

דוד טל: ציינתי את זה, גברתי.

כרמית נאור: אין לנו מעבר לזה מה להוסיף.

משה שרוני: מי הגברת?

קרן שמש: אני מעמותת "איתך".

משה שרוני: מה זה "איתך"?

קרן שמש: זו עמותה פמיניסטית.

משה שרוני: "איתי", "איתו"?

קרן שמש: כן, אני מניחה.

משה שרוני: יפה.

קרן שמש: ראשית, לעניין הבטחת תיקון חוק הבטחת הכנסה, אנחנו היינו רוצות להסב את תשומת לב חברי-הכנסת לתיקון נוסף שלדעתי דרוש בהצעת החוק, וזה בעצם שיעור ההפחתה, שיעור קיזוז הגמלה שעומד כיום על סכום של 60 אחוזים מהמשכורת שהאישה מרוויחה לאחר הדיסרגרד disregard .

קרן שמש: אחת ההצהרות של הממשלה זה לעודד נשים חד-הוריות להשתלב בשוק העבודה, זה בעצם הכלי המרכזי לעשות את זה.

קרן שמש: זאת אומרת, במקום שעל כל שקל מורידים לה 60 אגורות, על כל שקל יורידו לה 30 אגורות.

דוד טל: זה נכון, אבל צריך לשמור על מידתיות ופרופורציה.

קרן שמש: אני אומרת את דעתי, שהיא יותר משפטית ולא פוליטית, איך אפשר להעביר את זה, באיזו קונסטלציה.

קרן שמש: הערה נוספת לעניין המזונות, אני מבינה שכרגע בעצם אין את הצעת החוק של המזונות והיא משתלבת בתוך הצעת החוק.

משה שרוני: אנחנו לא דנים על דמי המזונות כרגע, אני מצטער מאוד.

ג’ודי וסרמן: החוק הזה משפיע ישירות על תשלומי המזונות.

ג’ודי וסרמן: התשלומים הם בדיוק באותם סכומים של הבטחת הכנסה לגבי משפחות חד-הוריות.

ג’ודי וסרמן: זה בעצם תיקון לשני החוקים בו זמנית.

דארין יעקב: הערה קטנה, מאחר ולא מדובר על הצעת החוק של מזונות שבה הממשלה תמכה - -

משה ברסימנטוב: לא, היא התנגדה גם למזונות.

משה שרוני: תפסיקו לריב, המשפטים והאוצר.

דארין יעקב: לא, הממשלה מתנגדת, זו עמדת הממשלה.

משה ברסימנטוב: כי הממשלה קיימה דיון חוזר בהצעת החוק ביום 3.12.06 והחליטה להתנגד להצעת החוק.

דוד טל: על מה אתה מדבר?

דוד טל: אבל שר האוצר ורה"מ הצביעו.

משה שרוני: חה"כ טל, באמת.

משה ברסימנטוב: יש הסבר של שר האוצר שאומר שהייתה אי הבנה בקואליציה.

דוד טל: אני לא מאמין ששר האוצר הצביע כי הוא לא מבין על מה הייתה הצעת החוק.

משה שרוני: חה"כ טל, שר האוצר מהסיעה שלך, תשבו בארבע עיניים ותבהירו את כל הדברים.

משה ברסימנטוב: העמדה הרשמית של הממשלה היא להתנגד להצעת החוק בצורה חד-משמעית וזה אגב גם היה כתוב.

משה ברסימנטוב: מה שמחזק את זה שזה היה אי הבנה בכחול.

משה ברסימנטוב: בנוסח שעלה להצבעה היה כתוב שזו הצעת חוק תקציבית.

דוד טל: 460 מיליון ₪.

משה ברסימנטוב: נכון, ולכן אין ספק שהממשלה מתנגדת.

דוד טל: אני לא מכיר אדם שמתנגד ומצביע בעד.

משה שרוני: אני מיותר כאן, חה"כ טל?

משה שרוני: אם אני מיותר, אז אני יוצא.

ג’ודי וסרמן: אז עכשיו הממשלה מתנגדת?

דארין יעקב: כן.

משה ברסימנטוב: הממשלה מתנגדת.

ג’ודי וסרמן: וגם לקריאה שניה ושלישית תצטרכו 50 חברי-כנסת.

משה שרוני: קודם כל, כל הנושא הזה שהוא תקציבי והוא בסכום כזה, אנחנו צריכים לבדוק את כל הדברים לעומק ולרוחב.

משה שרוני: לאחר שנבדוק את כל הדברים האלה, נביא את ההצעה הזאת להצבעה.

משה שרוני: כרגע ההצעה לא להצבעה.

משה שרוני: אני רוצה לשבת עם חה"כ רביץ על כל מיני דברים בנושא הזה ונבדוק לעומק כמו שצריך.

משה שרוני: תודה רבה, הישיבה נעולה.